**MAMICA**

Mamico zlato le eno imam,

vedno le zame živi,

srečna je z mano, če srečen sem sam,

z mano si radost deli.

Vedno me rada ima,

vse kar mi more da,

mamica zlata je vsa.

Kdaj naj poplačam ves trud in skrbi,

zame storila je vse,

mamica zlata le to si želi,

naj me življenje ne tre.

Srečno da bi živel,

mamico rad imel,

to so vse njene želje.

Dokler bom mamico zlato imel,

z njo bom ves srečen vesel,

ko pa več mamice drage ne bo,

vedno žaloval bom za njo.

Žalostno je srce,

če na to spomnim se,

da bom brez mam'ce ostal.